Firerbande verner treer-krav for sykepleiere
Likheten mellom to sykepleier-topper og to Høyre-topper? De vil beholde karakterkravene for opptak til sykepleierutdanningen. Den sjeldne firerbanden går ut mot Støre-regjeringen og utdanningsstatsråd Oddmund Hoel (Sp).  Uttalt politikk om å fjerne kravet til karakteren 3 eller mer i matte og norsk, får både sykepleierleder Lill Sverresdatter Larsen og eks-kunnskapsminister Jan Tore Sanner (H) til å steile. Regjeringen i prosess Nylig uttalte statsråd Hoel fra Stortingets talerstol at han så det som mest aktuelt å vurdere å fjerne nivåkravene til sykepleierutdanningen.  Begrunnelsen er sviktende rekruttering. Den kjøper ikke Sanner: – Vår regjering innførte et krav på at søkerne måtte ha minst karakteren 3 i norsk og matte for å komme inn på sykepleierutdanningen. Vi mener det er viktig å opprettholde kravet. Det handler om studentenes forutsetninger for på gjennomføre studiet, og det handler ikke minst om statusen for sykepleierutdanningen, sier Jan Tore Sanner til VG. Han varsler kamp om «treer-kravet». Og som kampfeller har han med seg Høyres egen sykepleier på Tinget, Tone Wilhelmsen Trøen og leder i sykepleierforbundet Lill Sverresdatter Larsen. – Vi gir Høyre absolutt full støtte i denne kampen. Forskning viser at inntakskompetansen har innvirkning på sluttkompetansen når studentene er ferdig utdannet. Karakterkravet har jo bare virket siden 2018, men vi ser at flere studenter gjennomfører sykepleierutdanningen, sier Larsen. Daniel Tørresvoll Stabu er studentleder i Sykepleierforbundet. Også han mener det er fullstendig feil å fjerne treer-kravet. Livsviktig medisinering – Det sikrer en viss grunnkompetanse i grunnleggende ferdigheter. Matte- og norskkunnskaper handler om evnen til kritisk tenkning,  muligheten til å regne ut medikamenter, forstå statistikk og anvende forskningslitteratur, svarer studentlederen. Han illustrerer det med at det kan være snakk om liv og død å bomme på utregning av medisindoser. – Da kan det ikke tillates feil.  Sykepleierleder Larsen nikker anerkjennende. – Det er ikke rom for å gjøre feil. Av 100 regnefeil ved medisinering så har 78 ført til skader på pasienten, supplerer hun og viser til en doktorgradsavhandling. Minister for høyere utdanning Oddmund Hoel (Sp), avviser ikke at han i spørretimen sa det var mest aktuelt å vurdere å fjerne karakterkravene i sykepleierutdanningen.  Men på spørsmål fra VG vokter han seg noe mer for å forskuttere regjeringens syn. – Vi arbeider nå med en stortingsmelding om opptak til høyere utdanning som skal se på hele opptakssystemet. Den legger vi frem til våren, og da kommer vi til å ta endelig stilling spørsmålet om opptakskrav, skriver Hoel i en e-post til VG. Han legger til at det er en stor utfordring at samfunnet mangler sykepleierkompetanse. – Vi må vurdere alle tiltak som kan bidra til at vi får utdannet flere sykepleiere og lærere, understreker Hoel. – Hvordan skal dere få opp søkningen, Jan Tore Sanner? – Vi har en betydelig utfordring med rekrutteringen både til sykepleier- og lærerutdanningen. Etter pandemien har det vært et fall. Men det er feil vei å gå å senke kravene for å komme inn på utdanningene. Vi innførte en storsatsing med masterutdanning og kompetansekrav til lærerutdanningen. Søkningen økte helt frem mot 2019 og starten på pandemien, svarer Sanner. – Sykepleierne er den største innsatsfaktoren i helsetjenesten vår. Da er kompetansen deres avgjørende viktig. De fleste nyutdannede sykepleiere går rett ut i jobb med stort ansvar. Da skal dette være en utdanning med høy status – og som unge ønsker å komme inn på, sier Tone Wilhelmsen Trøen.  Eks. sykepleier Hun er best kjent som tidligere stortingspresident, men er selv utdannet sykepleier. – Regjeringen gjør ikke kunnskapsbaserte valg når studiestatsråden sender ut slike signaler som han gjør, sier Lill Sverresdatter Larsen, som minner om at sykepleierutdanningen både i Sverige og Danmark har karakterkrav. – Hva er muligheten for å skape et flertall på Stortinget for å beholde karakterkravene? – Jeg tror vi vinner frem. Jeg håper vi skal klare å bygge et flertall frem mot sommeren. Det er viktig at statsråd Hoel er villig til å lytte på oss. Karakteren 3 er tross alt et moderat krav, svarer Jan Tore Sanner.
To sykepleiertopper og to Høyre-topper ønsker å beholde karakterkravene for sykepleierutdanning. Støre-regjeringen og statsråd Oddmund Hoel (Sp) vurderer å fjerne kravet om karakter 3 i matte og norsk. Høyre og sykepleierforbundet ønsker å opprettholde kravet for god studiegjennomføring og – status for sykepleierutdanning. Hoel arbeider med en stortingsmelding om opptak til høyere utdanning og tar endelig stilling til spørsmålet senere i vår.